Engelse sit voet dwars oor Bok-Wallis-toets`n Advertensie vir die toets in Washington. (Foto: Twitter) Daar wag ’n groot ontnugtering op die Springbokafrigter, Rassie Erasmus, as hy planne gehad het om van die Suid-Afrikaanse spelers wat in Engeland speel, vir die toets op 2 Junie in Washington teen Wallis te kies. Dit volg nadat die Engelse rugbybase Woensdag ’n stokkie gesteek het voor die insluiting van drie Walliesers wat in Engeland speel – Josh Adams, Tomas Francis en Luke Charteris – om teen die Springbokke te speel omdat die toetswedstryd buite die toetsgleuf val. Dit het die Walliese afrigter, Warren Gatland, genoop om hulle met Ashton Hewitt, Rhodri Jones en Aaron Wainwright te vervang, terwyl die beseerde Josh Navidi ook nie meer sal saamtoer nie. Ai, dis darem niks anders nie as die verwatering van toetsrugby, veral omdat ’n hele rits spelers ’n ruskans kry en talle ander beseer is. Spanne wat dus nie op volle sterkte is nie, sal teen mekaar meeding. Wat verrassend (eintlik skokkend) is, is dat Walliesers en die Suid-Afrikaanse Rugbyunie (Saru) deeglik bewus is van die bepalings en voorskrifte van Premier Limited Rugby, wat na die belange van die Engelse spelers en klubs omsien, maar hulle het seker maar gehoop dat die reëls gebuig sou word. Die Washington-toets is nietemin vasgeknoop en albei spanne sal glo R9 miljoen elk verdien. ’n Klein ligpunt vir Wallis is dat George North en Ross Moriarty, wat ook in Engeland speel, wel teen die Bokke kan speel omdat hulle binnekort na Walliese klubs oorskuif. Erasmus sit nou opgeskeep met ’n dilemma, want nie een van die vyf of ses spelers wat in Engeland en Frankryk speel, soos Willie le Roux, Faf de Klerk, Vincent Koch, Bismarck du Plessis en Frans Steyn, sal teen Wallis kan speel nie. Daar is ook geen duidelikheid (dalk is daar), oor die moontlike insluiting van Duane Vermeulen nie. Gaan hy Japan toe of gaan hy hom vir die Bokke beskikbaar stel? Boonop is Pat Lambie en Lood de Jager beseer en ewe skielik sal daar in die rigting van die noodknoppie gekyk moet word. Aan die ander kant, Erasmus word nou verplig om net spelers wat in Suid-Afrika speel, vir die toets teen Wallis te kies.